《夏日登台晚云层叠若众山状伯氏令赋计因成长》
宋代·李弥逊

阳光泼血汗交颐，晚日政与长空宜。
海神游戏出湛对，风伯退听停嘘吁。
初如炎官火伞动，渐若寒露冰壶欹。
九乌堕翼天地暗，六鳌矫首山川随。
飞来一峰横突兀，竞秀万壑排参差。
岱宗坡陀太华小，少室破碎终南低。
深谷婉丽发春态，高岩磊落呈秋姿。
峰青盘螺绾新髻，水碧分晕浮修眉。
鸾翔凤翥露纤巧，虎跨龙蟠惊崛奇。
观台仿佛隐仙圣，楼阁缥缈生蛟暾。
谁於天宇弄显晦，力与地险论高卑。
汤胸棱棱各腾踏，翻手冉冉争奔驰。
平生脚底识南北，此日眼界迷东西。
身舆欲上白银阙，风驭不假青云梯。
三薰三沐谢世事，一丘一壑真吾栖。
扪参历井不惮远，直恐夜半潜推移。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。